Regering moet padgee vir dié wat kragkrisis kan (en wil) oplosBeurtkrag dreig opnuut en die DA sê die regering moet uit die pad kom van diegene wat ekstra krag kan en wil opwek. (Foto: Maroela Media) Terwyl die inwerkingstelling van beurtkrag opnuut dreig en pres. Cyril Ramaphosa nog geen verdere woord gerep het oor die regering se planne om die kragkrisis op te los nie, sê die DA-leier die president moet sy regering uit die pad kry van diegene wat die kragprobleem wil – en kan – oplos. John Steenhuisen het Maandag met Ramaphosa vergader oor die voortslepende tekort aan elektrisiteit. Die DA-leier sê die amptelike opposisie se beste raad aan die president is om sy regering sover te kry om opsy te staan terwyl iemand anders oplossings in werking stel. “Talle hekkies in die pad van meer opwekking is deur die regering self ingestel. Of dit nou is om in die pad te staan van munisipaliteite wat hul eie krag wil opwek of aankoop, of deur omslagtige regulasies oor kleinskaalse opwekking en of dit enige van die ander teenproduktiewe regulasies oor voorkeurverkryging of vereistes oor plaaslike betrokkenheid is – die nasionale regering is deurlopend die grootste deel van die probleem,” sê Steenhuisen. Plaaslike regerings kan heelwat doen om inwoners teen beurtkrag te beskerm terwyl hulle terselfdertyd die druk op Eskom verlig, maar dit kan net gedoen word as die nasionale regering opsy staan. Steenhuisen sê die regering moet besef almal moet betrokke raak om die krisis te help oplos. “Hulle moet terugstaan vir diegene met oplossings en die nodig kennis en hulle toelaat om hul deel te doen. Dit is nie nou die tyd om verblind te word deur ideologie, mag en beheer nie.” Die DA het 16 voorgestelde stappe aan Ramaphosa voorgehou as ŉ manier om die kragprobleem op kort en medium termyn op te los. Dit sluit in: Steenhuisen sê elke stap is kritiek om die land se opwekkingskapasiteit te herstel en dit moet sonder verwyl aangekondig word. “As daar nou ooit ŉ oomblik was om hierdie presidensie uit sy sluimering en traagheid te skud, is dit die kragkrisis wat dreig om ons ekonomie te sink en miljoene meer Suid-Afrikaners in werkloosheid en armoede te dompel.” Die DA sê daar is talle vaardige Suid-Afrikaners, sakeondernemings, huishoudings en munisipaliteite wat desperaat is om te help om die gemors op te ruim. “Die regering moet opsy staan en hulle toelaat om dit te doen.”